Komisijos reglamentas (EB) Nr. 2304/2003
2003 gruodžio 29 d.
iš dalies keičiantis Reglamentą (EB) Nr. 2808/98, nustatantį išsamias agromonetarinės sistemos taikymo taisykles eurui žemės ūkyje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gruodžio 15 d. Komisijos reglamentą (EB) Nr. 2799/98, nustatantį agromonetarinius susitarimus dėl euro [1], ypač į jo 9 straipsnį,
kadangi:
(1) pagal Komisijos reglamento (EB) Nr. 2808/98 4 straipsnio 1 dalį [2] teikiant paramą už hektarą lemiamas įvykis valiutų keitimo kursui yra prekybos metų, su kuriais susijęs paramos teikimas, pradžia.
(2) 2003 m. rugsėjo 29 d. Tarybos reglamentas (EB) Nr. 1782/2003, nustatantis bendrąsias tiesioginės paramos schemų pagal bendrą žemės ūkio politiką taisykles ir nustatantis tam tikras paramos schemas ūkininkams bei iš dalies pakeičiantis Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 [3], apima paramą už energetikos augalus, taikomą nuo 2004 m. sausio 1 d.
(3) Parama už energetikos augalus suteikiama ne už prekybos, bet už kalendorinius metus. Todėl šiai paramai turėtų būti nustatytas lemiamas įvykis valiutų keitimo kursui.
(4) Todėl Reglamentas (EB) Nr. 2808/98 turėtų būti atitinkamai iš dalies pakeistas.
(5) Šiame reglamente numatytos priemonės atitinka susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2808/98 4 straipsnio 1 dalyje įterpiama tokia antra pastraipa:
"Tačiau Tarybos reglamento (EB) Nr. 1782/2003 IV antraštinės dalies 5 skyriuje [4] nurodytai paramai keitimo kursą lemiantis įvykis yra metų, už kuriuos suteikiama parama, sausio 1 d."
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 29 d.